In nomine Verbi incarnati. Notum sit cunctis, tam presentibus quam futuris, quod ego Rannaldus et Gislebertus, frater meus, tradimus per testamentum literarum Sancto Petro, ad locum Cluniacum, quandam terram quam frater noster Dodo moriens delegavit eidem apostolo. In villa Besorniaco, curtilum cum vinea, qui terminatur de duabus partibus via publica, de tertia terra Attonis, de quarta de ipsa hereditate; et habet in longum perticas XIIII, in latum VI. Hanc conquisivit de Bernardo jure emptionis. In Dunziaco, curtilum cum duabus raxis de vinea, qui terminatur de duabus partibus via publica, de tertia terra Isembaldi et Hildrici, de quarta terra Rotdulfi. Hanc conquisivit de Achardo et filio ejus Beringerio. In Curte Bosonis, peciolam unam de vinea, quæ terminatur de una parte terra Sancti Nicetii, de alia via publica, de tertia Sancti Petri. Facimus autem hoc pro remedio animæ ipsius Dodonis et in locum sepulturæ. Et ut firmum permaneat, manibus eam firmamus testibusque idoneis roborandam tradimus. S. Rannaldi. S. Gisleberti. S. Aldeberti. S. Rannaldi. S. Johannis. S. Adelelmi.